รัฐบาลสั่งตัดปรับงบไทยเข้มแข็งเพียบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ครม.สั่งปรับการเบิกงบไทยเข้มแข็ง ศึกษาฯ โดน 1,341 ล้าน เทให้คมนาคมเต็มที่
ที่ประชุมคณะรัฐมนตรี (ครม.) มีมติตัดงบประมาณจัดซื้อจัดจ้างครุภัณฑ์ในโครงการไทยเข้มแข็ง ของสำนักงานคณะกรรมการการอาชีวศึกษา ที่ยังมีปัญหาในการจัดทำคุณลักษณะเฉพาะครุภัณฑ์ไม่แล้วเสร็จ และอาจดำเนินการไม่ทัน จำนวน 1,341.5 ล้านบาท 
ขณะเดียวกันก็ได้อนุมัติขยายระยะเวลาการดำเนินงานสำหรับงบยกระดับคุณภาพการศึกษาและการเรียนรู้ จำนวน 838 ล้านบาท และขยายเวลางบของสำนักงานคณะกรรมการการศึกษาขั้นพื้นฐาน (สพฐ.) 7 โครงการ วงเงิน 7,127 ล้านบาท งบยกระดับการศึกษาในระดับอาชีวศึกษา 2,560 ล้านบาท ออกไปถึงวันที่ 31 พ.ค.นี้ และโครงการก่อสร้างศูนย์การประชุมฯ บางพูน 1,697 ล้านบาท ให้เร่งขอจัดสรรเงินไปยังสำนักงบประมาณให้แล้วเสร็จภายในวันที่ 1 พ.ค.นี้ เพื่อเร่งการเบิกจ่ายงบ
นอกจากนี้ ครม.ยังอนุมัติให้เปลี่ยนแปลงงบโครงการไทยเข้มแข็งของกระทรวงคมนาคมเพื่อสร้างถนนอีกหลายสายแก้ปัญหาจราจร โดยขยายเวลาการขอรับจัดสรรเงินของกรมทางหลวงให้อีก 45 วัน
นายศุภชัย ใจสมุทร รองโฆษกประจำสำนักนายกรัฐมนตรี กล่าวว่า โครงการทางหลวงสายหลักมีความจำเป็นเร่งด่วนที่จะต้องดำเนินการขยายช่องจราจร เพื่อให้เกิดความสะดวกรวดเร็วและปลอดภัยในการเดินทางจึงต้องปรับเปลี่ยนจากเดิม
สำหรับโครงการของกรมทางหลวงที่มีการปรับเปลี่ยน เช่น โครงการเพิ่มประสิทธิภาพทางหลวง 189 ล้านบาท โครงการเร่งรัดขยายทางสายประธานให้เป็น 4 ช่องทางจราจร 2,600 ล้านบาท โครงการแก้ไขปัญหาจราจรใน กทม.และปริมณฑล 600 ล้านบาท โครงการก่อสร้างทางและสะพานขนาดใหญ่ 1,050 ล้านบาท และโครงการทางหลวงเพื่อชุมชน 2,339 ล้านบาท